google/wiki40b huggingface dataset:
Gitarist

Gitarist er et begrep som brukes om en person som spiller musikkinstrumentet gitar, uavhengig av stil.
Det finnes ulike typer gitarer, som f.eks. klassisk gitar, elektrisk gitar, eller akustisk gitar. Noen gitarister kan akkompagnere seg selv med å synge eller spille, for eksempel, munnspill. Spillemåten varierer fra klassisk fingerspill til akkordspill med plekter og mye annet. Noen gitarister er solister, og opptrer uten band, men de aller, aller fleste spiller i band av ulike slag. I band finnes det så kompgitarister og sologitarister.
Holen kraftverk

Pumpestasjoner

Skarje på 9 MW pumper fra Skarjesvatn (1079 meter HRV) opp i tilførselstunnelen til Holen III. I drift 1986. Årlig kraftforbruk er 4,4 GWh. 
Breive på 20 MW pumper fra Hartevatn (759 meter HRV) opp i overføringstunnelen som går til Store Førresvann. I drift 1981.
Den har 8 pumper og pumper vannet 90 meter opp. Årlig kraftforbruk er 44 GWh.
To My Friends

To My Friends er et musikkalbum med Bjøro Håland, utgitt i 1979. Dette er hans første plate. Albumet lå 4 uker på VG-lista og endte med 27.-plass som beste plassering.
Seiling under Sentralamerikanske og karibiske leker 1962

Seiling under Sentralamerikanske og karibiske leker 1962. Seiling var en av flere sporter i de niende sentralamerikanske og karibiske leker som ble arrangert i Kingston på Jamaica i perioden 15. til 28. august 1962. Det var første gangen som seiling var med i de sentralamerikanske og karibiske leker. Det ble konkurrert i fire klasser, kun for menn. Bahamas ble beste nasjon med tre gullmedaljer foran Trinidad og Tobago med en.
Piton des Neiges

Piton des Neiges (fransk: Snøtoppen) er en 3 071 meter høy inaktiv vulkan på øya Réunion i Det indiske hav. Den ligger nordvest på øya. Piton des Neiges steg opp fra sjøen for omtrent to millioner år siden og har vært inaktiv i 20 000 år. Fjellet er sterkt påvirket av erosjon. På tross av sitt navn, er det svært sjelden det er snø på toppen av fjellet.
21. februar

Dagens navn

Samuel, Selma og Celine

Navnedag

Norge: Samuel, Selma, Celine
Sverige: Hilding
Danmark: Samuel
Qianlings tekstløse stele

Qianlings tekstløse stele (kinesisk: 乾陵无字碑, pinyin: Gānlíng wú zìbēi) er en stele fra Tangdynastiet (618–907) for Kinas eneste kvinnlige keiser Wu Zetian (624-705), reist ved hennes grav. Qianlings tekstløse stele er enestående ved det at den ikke har noen inskripsjoner. Grunnen til at Wu Zetians stele ikke har noen tekst er at hun i sitt testamente uttrykte «Mine prestasjoner og feil må vurderes av senere generasjoner, derfor skal det ikke være tekst på min stein» (己之功过，留待后人评说).
Qianlings tekstløse stele står på østre side av prosesjonsveien som løper mot gravkomplekset Qianling der Wu Zetian er begravet sammen med sin ektemake keiser Gaozong. På vestre side av prosesjonsveien er det en motsvarende stele for keiser Gaozong, men hans stele er gravert med tekster om hans meritter i livet, noe som var skikken. Og det var keiserinne Wu Zetian som hadde forfattet den teksten.
Qianlings tekstløse stele er 7,53 m høy, 2,1 m bred og 1,49 m dyp og veier 98,8 tonn. Det er åtte drager utskåret i toppen på steinen. Stelen er uthugd i ett stykke. Qianling, med Qianlings teksløse stele, ligger 75 km nordvest for Xi'an i Kina.
Jimmy Greaves

Karrieren

1960-61 scoret han 41 ligamål, noe som fremdeles er klubbrekord. Til tross for dette vant klubben ingen trofeer i løpet av Greaves' tid i klubben.
I 1960 ble han den yngste spilleren i historien som hadde scoret 100 ligamål i engelsk fotball, i en alder av 20 år og 290 dager. I 1961 spilte han en kort periode for den italienske klubben AC Milan. Han spilte 12 kamper og scoret 9 mål, men fant seg ikke til rette i klubben, og dro snart tilbake til England, der han signerte for Tottenham.
Greaves opplevde en fantastisk karriere hos Tottenham. Han spilte i klubben fra 1961 til 1970, og scoret 266 mål i løpet av 379 kamper, inkludert 220 ligamål i første divisjon. Greaves ble ligaens toppscorer fire ganger (1963, 1964, 1965 og 1969). Dermed var han blitt toppscorer seks ganger, en rekord som fremdeles står (per 2008).
Med Spurs vant Greaves FA-cupen i 1962 og 1967. Han var også med på å vinne Cupvinnercupen i 1963 – og scoret to ganger i 5-1-seieren over Atlético Madrid.

Landslagskarrieren

Greaves debuterte på det engelske landslaget i 1959, og spilte totalt 57 kamper. Han scoret 44 mål, fem færre enn Bobby Charlton, men på langt færre kamper. Han er nummer tre på listen over Englands toppscorere, bak Charlton og Gary Lineker. Greaves innehar også rekorden for flest hattrick for Englands landslag - seks i alt.
Greaves var førstevalget som spiss under VM 1966, men han pådro seg en skade i en kamp mot Frankrike, og måtte erstattes. Erstatteren, Geoff Hurst, scoret seiersmålet i kvartfinalen mot Argentina, og beholdt plassen helt frem til finalen, der han scoret det berømte hattricket i Englands finaleseier.

West Ham og Barnet

I 1970 signerte Greaves for West Ham United. Han scoret to mål i debutkampen mot Manchester City. Han la opp i 1971 etter å ha spilt 516 ligakamper og scoret 357 mål, flere enn noen annen.
Greaves gjorde comeback i en alder av 38 år for Barnet FC. Deretter spilte han flere kamper for den halvprofesjonelle klubben Woodford Town FC før han la opp for godt.
Pyrrhidium sanguineum

Utseende

En middelsstor (6-15 mm), middels slank , blodrød trebukk. Arten er lett å kjenne igjen på fargen. Antennene og beina er svarte.

Levevis

Larvene utvikler seg under barken på døde stammer av eik, bøk, alm og andre løvtrær, i Skandinavia nesten bare eik. Hunnene legger gjerne egg på nyhogd tømmer, dersom noe felt virke blir liggende igjen drar arten trolig fordel av hogst. Larveutviklingen tar 1-2 år. De voksne billene kan være ute så tidlig som i slutten av april. Larvene til denne arten finnes gjerne sammen med trebukkene Phymatodes testaceus og Plagionotus arcuatus.

Utbredelse

Arten er utbredt i de østlige delene av Europa, mot nord til Sør-Skandinavia, mot sør til Nord-Afrika og Syria, østover til Iran. I Norge er den bare funnet i et lite område langs kysten av Sør- og Østlandet, men kan lokalt være forholdsvis vanlig her.
Rosentre

Rosentre eller palisander er sterkt farget trevirke fra treslag i slekta Dalbergia i erteblomstfamilien. Navnet er fornorsket fra engelsk «rosewood» og viser til at ferske snitt har roseduft. Spesielt i Tyskland og Sverige kalles rosentre for jakaranda, som egentlig er et helt annet treslag i trompettrefamilien.
Trærne vokser i tropiske deler av Mellom- og Sør-Amerika, Afrika, Madagaskar og Sør-Asia. Rosentre er sterkt og tungt, og passer utmerket for polering og mye brukt til gulv og møbler. Det er kanskje mest kjent fra gitarer, der virket brukes både i kassen og gripebrettet.
På grunn av overutnyttelse er få trær kommersielt tilgjengelig. Rio-palisander (Dalbergia nigra) er listet i CITES appendiks I, og handel er derfor ikke tillatt. Som erstatning brukes Santos-palisander, som kommer fra et annet tre i erteblomstfamilien, Machaerium scleroxylon.
Kaechon

Administrativ inndeling

Byen er delt inn i 25 dong (nabolag) og 11 ri (landsby).
5. etappe i Tour de France 2006

Info

Etappen går fra Beauvais cirka 90 km fra Paris til Caen (en av de mest sentrale byene i invasjonen i Normandie). Etappen er relativt flat, men plaget av mye sidevind.
Samuel Dumoulin og Björn Schröder gikk i brudd tidlig i etappen og dominerte derfor sprintene og klatreetappene sterkt, men de ble tatt igjen noen få kilometer før mål slik at det igjen ble en massespurt. Flere ryttere var involvert i en velt noen kilometer før mål, inkludert Hushovds hjelperytter Julian Dean som også falt like før mål på den fjerde etappen. Óscar Freire vant etappen med god hjelp fra sine hjelperyttere i Rabobank og tok sin andre etappeseier på tre deltakelser i Tour de France. Thor Hushovd havnet på syvendeplass, bak begge sine argeste konkurrenter til den grønne trøyen.
IRAS

Infrared Astronomical Satellite (IRAS) var et internasjonalt romteleskopprosjekt med USA, Nederland og Storbritannia som medlemmer. Hovedmålet med prosjektet var å kartlegge alle himmelretningene i det infrarøde for første gang, slik at man kunne finne himmellegemer med temperaturer på mellom ti og noen hundre kelvin. Teleskopet ble skutt opp 26. januar 1983 og var operativt fra februar til det gikk tomt for flytende helium 22. november samme år. Teleskopet rakk å kartlegge 98 % av himmelen før prosjektet var over. Speilet til teleskopet hadde en diameter på 60 cm.
Blant oppdagelsene til IRAS var den uvanlige asteroiden 3200 Phaethon og seks kometer. IRAS-katalogen som ble gitt ut i 1984 inneholdt 245 000 infrarøde punktkilder, noe som var mer enn ti ganger tallet man kjente til før oppskytingen.
Hui'an

Hui'an (kinesisk: 惠安县; pinyin: Huì'ān Xiàn) er et fylke i byprefekturet Quanzhou i provinsen Fujian i Folkerepublikken Kina. I 1999 hadde fylket en befolkning på 1 264 830 innbyggere.

Kulturminner

Den gamle befestede byen Chongwu ligger i fylket, med sin kraftige bymur som skulle stå imot japanske piraters herjinger. Bymurene (Chongwu chengqiang, 崇武城墙) ble i 1988 oppført på listen over kulturminner i Folkerepublikken Kina.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Giovanni Pettinato

Liv og virke

Pettinato studerte først teologi ved Universitetet i Napoli. I 1957 begynte han ved La Sapienza i Roma, der han studerte bibelvitenskaper. I 1961 absluttet han med lisensiatsgrader i Sacra Teologia og i Scienze Bibliche. Etter disse studier i Italia tok Pettinato doktorgrad i assyriologi ved Universitetet i Heidelberg i 1968. 
I 1968 begynte han å undervise i assyriologi ved Università di Roma.
Hans faglige hovedbidrag til feltet omfatter tolkningen av eblaittisk skrift, oppdaget av Paolo Matthiae i 1974–75. 
Fra 1970 til 1992 var Pettinato meddirektør for Kommission für Sumerische und Assyrische Wörterbücher under Unione Accademica Nazionale og fra 1992 var han kommisjonens direktør. I 1991 ble han utnevnt til den europeiske anvarlige for de ordboksprosjekter som verdens akademier innen fagområdet hadde som samarbeidsprosjekter. Ved Missione Archeologica Italiana in Iraks utgravninger, under Universitetet i Torino, var han 1972/73 utgravningsfilolog (epigrafist), og likeså fra 1974 til 1979 ved Missione Archeologica Italiana in Siria a Tell Mardikh/Ebla under Universitetet i Rom. Fra  1976 til 1995 var han utgiver forr tildsskriftet Oriens Antiquus og skriftrekken Orientis Antiqui Collectio for Universitetet i Romas Istituto per l'Oriente. Han publiserte mange kileskriftstekster konservert ved musdeer i London, Istanbul og Bagdad, og underviste også i assyriologi ved Università Kore di Enna.
Pettinato var ved sin død emeritus fra flere institusjoner, blant annet Accademia dei Lincei og hadde publisert meget om de sumeriske og mesopotamiske sivilisajoner.
Everöd

Everöd er et tettsted i Kristianstad kommune i Skåne län i Sverige. I 2010 hadde tettstedet 885 innbyggere.
Tettstedet ligger sør for Kristianstad like ved flyplassen Kristianstad Airport.
Religionenes dag

Religionenes dag er et tverreligiøst livssynsarrangement med røtter tilbake til tidlig på 1980-tallet da den muslimske Ahmadiyyamenigheten holdt til på Frogner i Nor moské. Ifølge arrangørene er hensikten med arrangementet ikke polemikk eller kritikk av andre, men i stedet å øke forståelse og respekt på tvers av religioner og livssyn.
Siden 2009 har også andre menigheter og trossamfunn i Bydel Gamle Oslo adoptert denne tradisjonen.
Tatooine

Natur

Tatooine er dekket av ørken, mye grunnet at den går i bane rundt en tvillingstjerne og dermed har to soler.
Befolkning utenfor byene er mest jawaer og sandfolk, i tillegg til vann-farmere.
Byer: Mos Eisley, Bestine, Mos Entha, Mos Espa, Mos Taike, Wayfar, Aartan Ridge.

Politisk

Tatooine styres av huttene, i filmenes tilfelle Jabba the Hutt, og er derfor et svært ettertraktet sted for kriminelle. Planeten ble i veldig liten grad påvirket av Republikken og Imperiet.

Rolle i filmene

Tatooine har en stor rolle i filmene og er med i alle filmene unntatt Imperiet slår tilbake (men blir nevnt). Både Anakin Skywalker og Luke Skywalker vokste opp på Tatooine.
Bodilprisen for beste dokumentar/kortfilm

Bodilprisen for beste dokumentar/kortfilm er en av Bodilprisene som deles ut av danske Filmmedarbejderforeningen og ble innstiftet i 1948. Utvelgelseskomiteen kan velge ikke å dele ut prisen, hvis den ikke finner noen verdig film.
Prisen for beste dokumentar/kortfilm har langt fra vært delt ut hvert år, og senest, i 2005, på bekostning av en av spillefilmskategoriene (Beste amerikanske film eller Beste ikke-amerikanske film.)
Svart høstlibelle

Utbredelse

Svart høstlibelle er utbredt i Europa, Asia og Nord-Amerika. Finnes i Danmark, Sverige og Finland. I sydlige Norge til Nordland, men mangler i fjellet.

Utseende

Kjønnene er noe ulike. Grunnfargen er svart med gule flekker. Hunnen er mer gul enn svart og har brune flekker på oversiden av bakkroppen. Hannen er svart og noe gult som unge, mens eldre hanner blir nesten helt svarte. Begge kjønn har helt svarte bein.
Vingene holdes i en rett vinkel ut fra kroppen i hvile, og er uten farge. En svak gulfarge ved vingeroten kan forekomme. Vingespennet er mellom 45 og 60 millimeter.

Levevis

Nymfene lever i næringsfattige innsjøer, dammer eller myrtjern i lavlandet, opp til 400 moh.
Eggene overvintrer på land, på steder som oversvømmes om våren. Utviklingen tar 1 år. Nymfen lever i vann blant torvmose og vannplanter. De voksne (imago) øyenstikkerne finnes vanligvis ikke langt fra stedet der de levde som nymfe.
Flygetiden er fra tidlig juli til oktober.
Svart høstlibelle har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Mongstadbase

Mongstad Sør

En rekke offshorerelaterte servicebedrifter er etablert på Mongstad Sør slik at kundenes behov blir ivaretatt i nærområdet. Totalt utføres ca. 1000 årsverk på Mongstad Sør. Viktige leverandører på Mongstad innbefatter bla.: Frank Mohn Mongstad AS, PSW Group AS, Caverion AS, Voith AS, Baker, Haliburton, Deep Sea Mooring, IOS Intermoor og Norsk Gjenvinning.

NOFO

Mongstadbase har avtale med NOFO (Norsk Oljevernforening For Operatørselskap) som dekker lagring, vedlikehold og beredskap/operasjon av oljevernutstyr.

Fremover.

Statoil bestemtehøsten 2013 at rigger som tidligere ble forsynt fra Ågotnes og Florø skal forsynes fra Mongstad. Det er forventet at flytting av Statoil riggene vil doble tonnasjen over de neste årene. Med Statoil og andre påfølgende etablering, forventes aktiviteten å økes betydelig i årene fremover.
Mongstad Sør har store ubrukte arealreserver som sikrer areal til utvidelse i mange år. Godkjent reguleringsplan viser at kaien ved full utbygging blir på ca. 2300 meter. Sammen med høyt fokus på helse, miljø og sikkerhet vil dette gi mulighet til å utvikle basen på Mongstad til å bli en av verdens mest moderne, effektiv og størstebaser.

Historie

Historienom Mongstadbase er på mange måter historien om et basekonsept svært få hadde tro på ville la seg realisere. Flere andre forsyningsbaser ble til ved hjelp av dyktig politisk håndverk og ikke minst med betydelig økonomisk støtte fra det offentlige. Basen på Mongstad ble etablert av noen ildsjeler som aldri gav opp ideen og troen på etableringen av en livskraftig forsyningsbase i Nordhordland.
Mongstadbase ble etablert som forsyningsbase for Norsk Hydros aktiviteter på sokkelen. Opprinnelig var basen dimensjonert for å kunne betjene Osebergfeltet, og en til to leterigger. Fra planlagte 40-50 arbeidsplasser og 500 skipsanløp i 1987 til dagens 250 arbeidsplasser og 3000 årlige skipsanløp, har basen hatt en kontinuerlig oppgradering, utvikling og vekst.
Basedriften ble administrert av Norsk Hydro inntil Mongstadbase AS overtok totalansvaret høsten 1999.
Eric Hutchinson

Biografi

Hutchinson ble født i Washington, D.C.,  og vokste opp i Takoma Park, Maryland. Han var elev ved Montgomery Blair High School og gikk på Emerson College i Boston, der han bodde omkring fire år før han så flyttet til Los Angeles. Hutchinson begynte å spille gitar i 1995, og fikk senere også piano i repertoaret. Når han spiller akustisk gitar, spiller han med begeistring, ofte mens han slår takter på strengene. Han sier han «burde tatt flere gitartimer», men sier han var «mer interessert i å spille og synge sanger jeg kjenner og liker bedre enn Hot Cross Buns ut av ei lærebok».
Hutchinson signerte med Madonnas Maverick Records, men plateselskapet ble nedlagt før albumet ble utgitt. Hutchinson spilte og ga alene ut albumet Sounds Like This i 2008. Albumet fikk ros fra sladderbloggeren Perez Hilton, noe som sendte den opp til topp 10-listen i iTunes Store, der den havnet som nummer 5 i september 2007, og det debuterte som nummer en på Billboard Heatseekers liste.
15. september 2008 spilte han sangen sin Rock and Roll på The Tonight Show med Jay Leno. Han har også spilt Rock and Roll på Jimmy Kimmel Live!, Late Late Show with Craig Ferguson og Late Night with Conan O'Brien. Den neste singelen Ok It's Alright With Me spilte han på The Tonight Show with Conan O'Brien den 24. juli 2009.
Sangen hans Rock and Roll ble brukt i filmen Sisterhood of the Traveling Pants 2, og ble også brukt som sang til finaleepisoden til 2008-serien av Packed to the Rafters som var det høyest rangerte australske showet i 2008. 'Rock and Roll havnet på førsteplass på ARIA Australian Singles Chat og har vært platinum i Australia. Rock and Roll har også solgt til gull i New Zealand og i Norge, og havnet som øverst på radiohitlisten i USA.
Hutchinson ble også kalt «AOL About To Pop»-artist, «Yahoo! Who's Next»-artist, «MSN One To Watch»-artist og «VH1 You Oughta Know»-artist.
Kari Jaquesson

Treningsinstruktør

I 1982 startet hun det første utdanningssystemet for aerobicinstruktører i Norge. Hun holdt videreutdanningskurs for instruktører over hele landet. underviste i step og aerobic hver uke, og ble en av Norges mest ettertraktede instruktører innen aerobic og mosjon. Hennes novedbudskap er at alle skal kunne komme i sin beste form noensinne, med lystbetont trening og uten å sulte seg eller spise mat de ikke liker. 
Hun har utgitt en rekke trimvideoer og flere bøker, og er en aktiv meningsytrer innen kosthold, trim og livsstil. Hun jobber også som journalist i bladet I Form og på nettstedet klikk.no.

Goodwill-ambassadør

Jaquesson ble i 2000 utnevnt til Goodwill-ambassadør for FN, for å arbeide nasjonalt og internasjonalt for økt bevissthet rundt kvinners helserettigheter.

Uttalelser om Syrias borgerkrig

I mai 2017 kom Jaquesson tilbake fra en reise til Syria, og fortalte om inntrykkene sine derifra. Hun hevdet at hjelpeorganisasjonen De Hvite Hjelmene var «terrorister».  Om soldatene til Assad, som lå i krig med en stor del av befolkningen i Syria, sa hun at de var «vennlige».  Hun beskyldte Leger Uten Grenser (MSF) for å ha løyet om sykehusbombing, noe hun i ettertid beklaget. Hun hevdet at pressen i løpet av 6 år aldri hadde møtt vanlige folk i Syria. Militsen Free Syrian Army, dannet av soldater som hadde hoppet av fra regjeringshæren i protest mot hva regjeringshæren gjorde mot sivilbefolkningen, kalte hun «terrorister».  Hun hevdet at krigen i Syria hadde blitt «planlagt lenge» av USA. Utspillene fra Jaquesson er blitt kritisert blant annet av Human Rights Watch og Leger Uten Grenser. Jaquesson hevder at avisen Verdens Gang «driver promoavdelingen for al Qaida.»

Annet

I 2017 var hun den første til å forlate Farmen på TV 2, hun tapte mot Aylar Lie i melkespann-konkurransen.

Familie

Hun er datter av restauratøren Ben Youcéf.
Zanhuang

Zanhuang (kinesisk: 赞皇县; pinyin: Zànhuáng Xiàn) er et fylke i provinsen Hebei i Folkerepublikken Kina. Det ligger under byprefekturet Shijiazhuang.
Fylket hadde 222 039 innbyggere i 1999.

Kulturminner

Zhipingtempelets pagode (Zhiping si shi ta, 治平寺石塔) ble i 1996 oppført på Folkerepublikken Kinas liste over kulturminner.
Ptahil

Ptahil (God som skaper) er en mytisk skikkelse innen mandeismen. Han er et hybrid skaper- og lysvesen og er det fjerde liv i den mandeiske troslære.
Av sin far Abathur fikk han i oppdrag å skape verdenen Tibil og det første menneske Adam pagria, noe han klarte etter noen mislykkede forsøk og ved hjelp ab den levende ild og den demoniske herskerinne Ruha. Mana rubre, det flrste liv, misbilliget denne gjerning og forbannet derfor Ptahil, hvorved han tapte verdensherredømmet. Ved tedenes ende skal han forløses av Hibil.
WAP

Wireless Application Protocol (WAP) er en åpen internasjonal standard for trådløs overføring av data, til f.eks. mobiltelefoner og Internett. WAP ble utviklet av Ericsson, Nokia, Motorola og Openwave (da Phone.com, tidligere Unwired Planet). De første WAP telefonene ble lansert i november 1999. Språkene som blir brukt til å programmere WAP-sider er WML – Wireless Markup Language – og XHTML.
For å benytte seg av WAP, må man ha et mobilabonnement eller kontantkort – i tillegg til å ha en WAP-kompatibel mobiltelefon. Samtlige nyere mobiltelefoner har slik kompatibilitet. Man belastes som regel for sitt WAP-bruk basert på antall nedlastede kilobyte.
Haveri (distrikt)

Demografi

Ved folketellingen i 2011 var det 1 598 506 innbyggere i distriktet, mot 1 439 116 i 2001. Den urbane befolkningen utgjør 22,27 % av befolkningen.
Barn i alderen 0 til 6 år utgjorde 11,75 % i 2011 mot 14,16 % i 2001. Antallet jenter i den alderen per tusen gutter er 945 i 2011 mot 957 i 2001.
International Designator

International Designator, også kjent som COSPAR designation og i USA som NSSDC ID er benevnelsen på en navngivelseskonvensjon for satellitter. Navnet består av tre deler: et firesifret oppskytningsår (for eksempel 1957), hvilken oppskyting i rekkefølgen dette er dette året med tre sifre (for eksempel 001) og en sekvensiell bokstavkode som beskriver hvilken del av den oppskutte farkosten det gjelder (for eksempel A). Med denne metoden får Sputnik 1 betegnelsen 1957-001B mens Sputniks løftefarkost, en R-7 Semjorkarakett, benevnes 1957-001A. Et annet eksempel er NSSCD ID 1990-037A, som henviser til romfergen Discoverys oppdrag STS-31 der Hubble-teleskopet (NSSDC ID 1990-037B) ble plassert i omløpsbane. Dette var da dent 37. vellykkede oppskytningen i 1990. Mislykkede oppskytninger får ingen NSSDC ID tildelt, men navngis i stedet med passende navn. Denne navnebetegnelsen administreres av NSSDC.